
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas loceklis Andrejs Vanags – patērētāju interešu pārstāvis,
Komisijas locekle ieva Erele – komersantu interešu pārstāve,
izskatīja rakstveida procesā strīdu starp patērētāju un sabiedrību saistībā ar iegādātu skapi.
No lietas materiāliem izriet, ka 2025. gada 31. jūlijā patērētājs sabiedrības internetveikalā pasūtīja skapi virs veļas mašīnas “Pola DD” baltā krāsā (turpmāk – skapītis), pasūtījuma Nr. 38535260. 2025. gada 2. augustā skapis tika saņemts Rīgā, un nogādāts patērētāja dzīvesvietā. Pēc skapja salikšanas patērētājs konstatēja neatbilstības, proti, skapja durvju malas ir nelīdzenas, starp durvīm veidojas aptuveni 0,5 cm šķirba, kā arī vienai no detaļām ir atšķirīga, dzeltenīgāka krāsa salīdzinājumā ar pārējo konstrukciju. Patērētājs norāda, ka preces vizuālais un tehniskais izpildījums neatbilst sabiedrības internetveikalā norādītajam attēlojumam un pamatoti sagaidāmajai kvalitātei, kā arī neatbilstības konstatētas pēc preces montāžas un lietošanas uzsākšanas. Neskatoties uz saziņu ar sabiedrību, tika saņemta atbilde, ka konstatētās nepilnības esot uzskatāmas par materiāla raksturīgām īpašībām un nav uzskatāmas par defektu, vienlaikus piedāvājot kompensāciju vai atlaižu kodu, ko patērētājs neakceptēja. Patērētājs norāda, ka skapja konstrukcija un durvju izpildījums neatbilst tam, ko objektīvi varēja sagaidīt, ņemot vērā preces attēlus, aprakstu un līdzīgu preču izpildījumu tirgū, un šādas neatbilstības nav uzskatāmas par normālām preces īpašībām. Līdz ar to patērētājs uzskata, ka skapītis neatbilst līguma noteikumiem un lūdza sabiedrību nodrošināt skapja durvju nomaiņu pret jaunām, bez defektiem, vai, ja tas nav iespējams, attiecīgi samazināt preces cenu un atgriezt 20,00 EUR.
	Sabiedrība ir sniegusi skaidrojumu, ka pēc patērētāja sūdzības saņemšanas tā vērsās pie preces piegādātāja, kurš apstiprināja, ka skapja durvju vizuālais izskats nav uzskatāms par defektu, bet gan par materiāla īpatnību. Vienlaikus sabiedrība nomainīja vienu bojātu detaļu un kā kompensāciju patērētājam piedāvāja 20,00 EUR sabiedrības virtuālajā naudā vai 10,00 EUR atlaižu kodu, ko patērētājs neakceptēja.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevēja pienākums ir nodrošināt preces atbilstību līguma noteikumiem, un pārdevējs ir atbildīgs par jebkuru preces neatbilstību, kas pastāv piegādes dienā un atklājas divu gadu laikā no preces piegādes dienas. Vienlaikus, atbilstoši PTAL 14. panta pirmajai daļai, prece ir uzskatāma par līguma noteikumiem atbilstošu, ja tā atbilst pārdevēja sniegtajam aprakstam, veidam, daudzumam un kvalitātei, kā arī tai piemīt funkcionalitāte, saderība, sadarbspēja un citas raksturīgās īpašības.
Komisija norāda, ka saskaņā ar PTAL 13. panta trešo daļu gadījumos, kad preces neatbilstība tiek konstatēta viena gada laikā pēc piegādes, pastāv likumiskā prezumpcija, ka neatbilstība pastāvējusi jau piegādes brīdī, izņemot gadījumus, kad šāds pieņēmums nav savienojams ar preces raksturu vai neatbilstības veidu. Līdz ar to pierādīšanas pienākums šādā gadījumā gulstas uz pārdevēju.
Izvērtējot lietas materiālus, Komisija secina, ka strīds ir par to, vai patērētāja norādītās skapja neatbilstības (durvju malu nelīdzenums, šķirba starp durvīm un atšķirīga detaļas krāsa) pastāvēja piegādes brīdī vai radušās pēc preces nodošanas patērētājam, kā to norāda sabiedrība. Ņemot vērā, ka neatbilstība konstatēta viena gada laikā pēc piegādes, sabiedrībai ir pienākums iesniegt objektīvus un pārbaudāmus pierādījumus, kas apliecinātu, ka tās nav pastāvējušas piegādes brīdī un radušās vēlāk, tostarp montāžas vai mehāniskas iedarbības rezultātā.
Komisijas ieskatā skapis neatbilst sabiedrības sniegtajam aprakstam un patērētāja pamatoti sagaidāmajai kvalitātei, tādēļ tas atzīstams par līguma noteikumiem neatbilstošu preci, un patērētājs ir tiesīgs prasīt tās atbilstības nodrošināšanu.
Saskaņā ar Patērētāju tiesību aizsardzības likuma 28. panta otro daļu patērētājs vispirms var izvēlēties neatbilstības novēršanu vai preces apmaiņu, ja tas ir iespējams un nav nesamērīgi. Savukārt minētā panta piektā daļa paredz tiesības prasīt cenas samazinājumu vai līguma izbeigšanu ar naudas atmaksu, ja neatbilstība netiek novērsta saprātīgā termiņā, rada būtiskas neērtības vai ir tik būtiska, ka attaisno tūlītēju līguma izbeigšanu.
Līdz ar to sabiedrība atbild par sākotnējām preces neatbilstībām, savukārt, ja tiek pierādīts, ka tās radušās pēc preces nodošanas patērētājam neatbilstošas lietošanas vai mehāniskas iedarbības rezultātā, sabiedrība par tām neatbild.
Komisija, izvērtējot lietā esošos materiālus, secina, ka konstatētās skapja neatbilstības ir novēršamas, veicot bojāto detaļu nomaiņu un nodrošinot preces atbilstību līguma noteikumiem. Līdz ar to patērētājam ir tiesības vispirms prasīt neatbilstības novēršanu, savukārt sabiedrībai ir pienākums to veikt par saviem līdzekļiem, ja šāda novēršana ir iespējama.
Komisija norāda, ka saskaņā ar PTAL 28. panta otro daļu patērētājs vispirms ir tiesīgs izvēlēties, lai sabiedrība bez atlīdzības novērš preces neatbilstību līguma noteikumiem vai bez atlīdzības apmaina preci pret tādu, ar kuru tiek nodrošināta atbilstība līguma noteikumiem, izņemot gadījumus, kad tas nav iespējams vai būtu nesamērīgi. Savukārt PTAL 28. panta piektajā daļā noteikts, ka patērētājs ir tiesīgs prasīt cenas samazinājumu vai līguma atcelšanu un samaksātās naudas atmaksu tikai tad, ja iestājas kāds no šajā normā paredzētajiem nosacījumiem, piemēram, ja sabiedrība saprātīgā termiņā nav novērsusi preces neatbilstību līguma noteikumiem vai neatbilstība, neraugoties uz veiktajiem pasākumiem, joprojām pastāv un rada būtiskas neērtības patērētājam.
Komisijas ieskatā patērētājam ir tiesības izvirzīt prasību par samaksātās naudas atmaksu atbilstoši PTAL 28. panta piektajai daļai. Komisija konstatē, ka skapis neatbilst līguma noteikumiem, un sabiedrība nav nodrošinājusi pilnīgu neatbilstību novēršanu atbilstoši patērētāja izvirzītajai prasībai. Komisijas ieskatā patērētāja prasījums par naudas summas 20,00 EUR atmaksu ir apmierināms.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu, 28. panta otro un piekto daļu,

	nolemj:

apmierināt patērētāja prasību pret sabiedrību.
Uzlikt par pienākumu sabiedrībai atmaksāt patērētājam 20,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja	Liene Neimane

